
PROJEKTLIGJIN “PËR RATIFIKIMIN E MARRËVESHJES SË KREDISË PËR EKSPORT, NDËRMJET KËSHILLIT TË MINISTRAVE TË REPUBLIKËS SË SHQIPËRISË, QË VEPRON NË EMËR TË REPUBLIKËS SË SHQIPËRISË DHE PËRFAQËSOHET NGA MINISTRIA E FINANCAVE, DHE UNICREDIT BANK AUSTRIA AG, PËR FINANCIMIN E PROJEKTIT MBARËKOMBËTAR 
TË RADIOTERAPISË”


Marrëveshja e Kredisë për Eksport, ndërmjet Këshillit të Ministrave të Republikës së Shqipërisë, që vepron në emër të Republikës së Shqipërisë dhe përfaqësohet nga Ministria e Financave, dhe UniCredit Bank Austria AG, për financimin e projektit mbarë kombëtar të radioterapisë, është miratuar, në parim, me vendimin nr.304, datë 10.4.2013, të Këshillit të Ministrave, dhe është nënshkruar më 25 prill 2013.

Mjekimi i kancerit kudo në botë konceptohet si hartimi i një strategjie të përbashkët nga specialistë të disiplinave të ndryshme që merren rregullisht me patologjinë tumorale, duke  synuar  një zgjidhje pozitive në kompleksitetin e saj,  me qëllim shërimin përfundimtar. Kanceri sot përbën një nga problematikat më shqetësuese të sektorit të shëndetësisë, pasi zë vendin e dytë pas sëmundjeve kardiovaskulare nga incidenca dhe nga mortaliteti.

Në vendin tonë po shihet një rritje reale, mjaft e shpejtë, e kësaj patologjie, me rreth 50% në 15 vitet e fundit dhe e pasuar me rritje edhe të vdekshmërisë. Njëkohësisht, duhen marrë në konsideratë prirjet perëndimore të ndryshimit të stilit të jetës edhe për popullatën tonë, me ndryshim të një sërë elementesh të tjerë objektivë si obesiteti, rritja e konsumit të alkoolit dhe duhanit, ulja e numrit të lindjeve, martesave dhe lindjet e vona, ndotja e ambientit etj., me pasojë shtimin e potencialit global me efekte kancerogjene dhe me pasojë përfundimtare rritje të incidencës së tumoreve, të krahasueshme me ato të vendeve të zhvilluara.

Në Shqipëri, Shërbimi i Onkologjisë mbetet i vetmi shërbim ku kryhet një trajtim multidisiplinar, pra ku kombinohen çdo ditë ngushtësisht, në të njëjtin “auditor”, kirurgjia, kimioterapia dhe radioterapia, nën një mbrojtje rigoroze të imazherisë dhe anatomisë patologjike.

Falë mbështetjes së ofruar nga Agjencia Ndërkombëtare e Energjisë Atomike, Shërbimi i Onkologjisë është kthyer në një qendër kompetence të një mjekimi real, shkencor dhe të parametrave bashkëkohorë. Në aspektin kirurgjikal, këtu mbulohet senologjia (gjiri), tumoret e indeve të buta, tumoret kolorektale, tumoret e lëkurës – melanomat dhe tumoret e sferës genitale. Kirurgjia ka një aktivitet prej gati 1600 operacionesh të kategorive të ndryshme në vit, të cilët shoqërohen më pas  me terapinë medikamentoze dhe radioterapinë. Gjithashtu, Shërbimi i Onkollogjisë është e vetmja qendër e mjekimit me radioterapi për vendin si edhe për një pjesë shumë të madhe të sëmurësh nga Kosova. Në këtë shërbim mjekohen  rreth 1000 – 1200 të sëmurë në vit.

Megjithatë, mundësitë aktuale të trajtimit me kimioterapi dhe sidomos me radioterapi nuk i plotësojnë dot kërkesat në rritje dhe cilësinë e ofrimit të këtyre trajtimeve. Shqetësues është fakti që radioterapia në vendin tonë realizohet ende me kobalt, procedurë mjekimi e cila, veç efektit mjekues, dëmton në një masë të konsiderueshme edhe qelizat e shëndosha që rrethojnë zonën tumorale, në një kohë kur në të gjitha vendet përreth aplikohet rrezatimi me akselerator linear.

Mbështetur në direktivat e fundit të Organizatës Botërore të Shëndetësisë për programet kombëtare të kontrollit të kancerit, Shërbimi i Onkologjisë tashmë ka një përcaktim të qartë të karakterit të prevencionit dhe zbulimit të hershëm, diagnostikues e mjekues, bazuar në protokolle bashkëkohore kirurgjikale, kimioterapeutike dhe radioterapie të trajtimit të tumoreve, trajnues – edukativë dhe kërkimorë – shkencorë.

Për këtë mendojmë se, pas fazës së parë të pajisjes me aparaturë mjekësore  bashkëkohore moderne të QSUT-së, Shërbimit të Neurokirurgjisë, Kirurgjisë pediatrike etj., ka ardhur koha që dhe në vendin tonë të fillojë mjekimi radioterapeutik nëpërmjet akseleratorit linear me aksesorët e tjerë shoqërues (plotësimi i nevojave të vendit për radioterapia kërkon një aparat rrezatimi për, të paktën, 500000 banorë).

Nëpërmjet projektit do të përfitohet akseleratori, shoqëruar me CT- skaner me lazer, injator kontrasti si dhe dy printera.

Ky projekt financohet në kuadër të marrëveshjes së bashkëpunimit financiar ndërmjet qeverisë së Republikës së Shqipërisë dhe qeverisë së Republikës së Austrisë, të nënshkruar më 7 dhjetor 2010. Në vijim të kësaj marrëveshjeje, me vendimin nr.1081, datë 29.12.2010,  të KëshillittëMnistrave, u autorizua Agjencia Kombëtare e Shoqërisë së Informacionit (AKSHI), për të përzgjedhur kompaninë austriake për të përgatitur studimin e fizibilitetit. 

Pas realizimit të studimit të fizibilitetit nga kompania austriake e kontraktuar nga AKSHI, me vendimin nr.386, datë 27.6.2012,të KëshillittëMnistrave, shoqëria Austrian Health Care Systems & Engineering GmbH (AHC) u caktua koordinator i projektit për organizimin e tenderit për përzgjedhjen e eksportuesve austriakë. Në zbatim të këtij vendimi, Ministria e Shëndetësisë ka bashkëpunuar me AHC-në për realizimin e procedurave të tenderimit. Procedurat e tenderimit janë kryer në Austri, sipas ligjit austriak, dhe fituese është shpallur kompania Philips Austria GmbH, me të cilën Ministria e Shëndetësisë ka lidhur një kontratë blerjeje në datën 20 dhjetor 2012.
		
Financimi që akordohet për këtë projekt nga qeveria Austriake, nëpërmjet UniCredit Bank Austria AG, në cilësinë e bankës tregtare ndërmjetëse, ka termat në vijim:

· Shuma:  			2000000 EUR;
· Kohëzgjatja: 		15.5 vjet, duke përfshirë një periudhë pa pagesë 
	principali deri në 6 vjet; 
· Norma e Interesit: 		0 %;
· Tarifa e Angazhimit: 	0.5 %;
· Tarifa e Manaxhimit: 	0.5 %;
· Primi i Garancisë: 		20,000 EUR të paguara menjëherë;
						1 % në vit si marzh	.

Sipas kushteve aktuale financiare, huaja e butë parashikon një element grant të barabartë me 35.3 %.

Autoritetet kompetente për zbatimin e kësaj marrëveshje janë Ministria e Shëndetësisë dhe Ministria e Financave.

Në zbatim të nenit 121 të Kushtetutës, ky projektligji paraqitet Kuvendit për ratifikim.

